Meghan vra hulp vir vroue op 40ste verjaardag | Maroela Media
Meghan Markle in 2019 tydens 'n besoek aan die Universiteit van Johannesburg. (Foto: Michele Spatari/AFP)
Meghan Markle, die hertogin van Sussex, het Woensdag haar 40ste verjaardag gevier deur in 'n video haar bekende vriendinne te vra om ander vroue by te staan wat wil terugkeer werk toe ná die pandemie.
Die twee minuut lange video wys hoe die vrou van die Britse prins Harry saam met die aktrise Melissa McCarthy skerts, en kom slegs twee maande nadat sy geboorte geskenk het aan haar en prins Harry se tweede kind, Lilibet Diana.
"Aangesien ek 40 word, vra ek 40 vriendinne om 40 minute van hulle tyd af te staan om as mentor op te tree vir 'n vrou wat weer tot die werkmag wil toetree," sê die hertogin.
Miljoene mense wêreldwyd het hulle werke verloor weens maatskappye wat sluit as gevolg van Covid-19 in 'n poging deur regerings om die verspreiding van die virus te bekamp.
"Ek dink as ons almal dit doen, en almal staan 40 minute af aan een of ander vorm van dienslewering, dat dit 'n rimpeleffek sal veroorsaak," sê sy.
Prins Harry kan in die agtergrond van die video gesien word waar hy goëltoertjies uitvoer, terwyl Meghan en Melissa oor tatoeëermerke en seiljagpartytjies skerts.
Die egpaar, wat nou in 'n weelderige woonbuurt in Kalifornië woon saam met van Amerika se rykste bekendes, skep tans loopbane buite die Britse koninklike familie.
Hulle ondernemings sluit die Archewell-stigting, wat die video uitgereik het, in.
Meghan en prins Harry (36) het in Maart 'n eksklusiewe onderhoud met die Amerikaanse geselsprogramaanbieder Oprah Winfrey gevoer, wat die grootste krisis in dekades vir die koninklike familie tot gevolg gehad het.
Tydens die twee uur lange onderhoud, wat deur meer as 17 miljoen mense gekyk is in Amerika en meer as 11 miljoen in Brittanje, het prins Harry en Meghan gesê rassisme het 'n groot rol in hulle vertrek uit Brittanje gespeel.
Hulle het gesê 'n senior koninklike het voor hul kind se geboorte gespekuleer oor hoe donker sy vel sal wees. Meghan se ma is swart en haar pa is wit.
Hulle eerste kind, Archie, is nou twee jaar oud. Lilibet Diana, vernoem na Harry se ouma, koningin Elizabeth II, en sy ontslape ma, is vroeg in Junie gebore.
Markle se video kom weke na die aankondiging dat prins Harry 'n outobiografiese memoires gaan publiseer waarin hy "'n eerstehandse vertelling van sy lewe, wat akkuraat en ten volle die waarheid is" sal skryf.
Wie's sy nou weer?
Die vrou gee my die koue rillings. Sy is vals en nie wat sy voorgee nie. Is ook aandagvraat en wil altyd in nuus wees.